Il
tribunâl suprem spagnûl al à confermât lis decisions de Audiencia
Nacional, ven a dî l’orghin
judiziari che al à cjapât sù la ereditât dai tribunâi speciâi
di ete franchiste, cuintri de rêt des herriko
tabernak, o sei i locâi gjestîts de
çampe indipendentiste basche. Cundut di cualchi piçule mende, la
sentence e fâs duncje buine la linie de acuse e, dongje di condanâ
ae preson vincj militants, e previôt la confische di 107 herriko
tabernak. Daûr de tesi de acuse viodût
che i locâi a jerin di proprietât di Batasuna e che il moviment
basc al jere stât metût fûr leç su la fonde de teorie che al
sarès stât une emanazion di ETA, alore ancje lis herriko
tabernak a vevin di jessi leadis ae
organizazion armade basche e le varessin fintremai sostignude cu lis
lôr ativitâts ancje se no si à puartade nissune prove concrete di
chest finanziament. Pal puartevôs di Sortu, il gnûf partît de
çampe indipendentiste basche, si trate di une sentence che e colpìs
ativitâts legjitimis e legâls dome par resons ideologjichis e che e
puarte ae plui grande confische di bens par motivazions politichis
dai timps dal franchisim. Pal partît Aralar si trate di un scandul
juridic: che passe un centenâr di societâts metudis in pîts cul
contribût di miârs di citadins bascs a sedin confiscadis e a
jentrin intal patrimoni dal stât spagnûl e rapresente une vere
robarie.
Font:
Naiz:,
19/06/15
mlt_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn fra_Latn eus_Latn unk